বাংলাদেশে হিন্দু আইনে বিশেষ করে নারীর অধিকার প্রশ্নে আজও প্রাচীন ধ্যান-ধারণাই প্রতিষ্ঠিত। আসলে আমাদের দেশে হিন্দু নারীর অধিকার সংরক্ষিত হওয়ার মতো কোনো আইন প্রচলিত নেই। শুধু ১৯৪৬ সালের বিবাহিত নারীর বাসস্থান ও ভরণ-পোষণ আইনে অন্তর্ভুক্ত আদালতে দাম্পত্য অধিকার নিয়ে মামলা করা যায়। আওয়ামী লীগের প্রেসিডিয়াম সদস্য প্রয়াত সুরঞ্জিত সেনগুপ্ত হিন্দু আইন সংস্কারের পক্ষে নানা সময়ে তৎপর হয়ে উঠেছিলেন। কিন্তু সংস্কার প্রশ্নে যে গণতান্ত্রিক কিংবা সাংবিধানিক পরিবেশ দরকার, এর অনুপস্থিতি তখন যেমন ছিল, এখনও তাই আছে। এই অনুপস্থিতির কারণে এক্ষেত্রে সংস্কার হয়নি। সময়ের দাবি মোতাবেক বিবাহ রেজিস্ট্রেশন আইন প্রবর্তিত হলেও এর প্রচলন নেই বললেই চলে। শুধু নিজ উদ্যোগে যারা বিবাহ রেজিস্ট্রেশন করতে আগ্রহ প্রকাশ করেন, তারাই এই আইনের সুফল ভোগ করছেন। হিন্দু পারিবারিক আইন বহু পুরনো। সাড়ে তিন হাজার বছরেরও আগে গড়ে উঠেছে শাস্ত্রীয়ভিত্তিক এই হিন্দু আইন। হিন্দুদের প্রচলিত 'প্রথা'র ওপর নির্ভর করে গড়ে উঠেছে এই আইন। বিয়ে, দত্তক, অভিভাবকত্ব, উত্তরাধিকার প্রভৃতি প্রশ্নে বাংলাদেশের আদালতে হিন্দুশাস্ত্রীয় আইন অর্থাৎ বিধিনীতির ওপর নির্ভর করে বিচারকার্য করা হয়। বিভিন্ন সময় প্রণীত সংসদীয় আইনেরও এখানে উল্লেখ থাকে। হিন্দু আইন যেহেতু 'প্রথা'নির্ভর আইন, তাই এই প্রথাগুলো ধর্মীয় অনুশাসনের ভিত্তিতেই গড়ে উঠেছে। ফলে সম্পত্তির উত্তরাধিকারের ক্ষেত্রে বঞ্চিত হচ্ছেন হিন্দু নারীরা। সমাজ পরিবর্তনের সঙ্গে সঙ্গে মানুষের মানসিকতারও পরিবর্তন হচ্ছে। আগের দিনে হিন্দু নারীরা স্বামীসহ শ্বশুরবাড়ির অনেকেরই অবহেলা-অত্যাচার সহ্য করে জীবন-যাপন করতেন। কিন্তু এখন এর অধিকাংশ ক্ষেত্রেই পারিবারিকভাবে পরিবর্তন এসেছে।